སྤྱིར་རང་བྱུང་ཁམས་ཞེས་པ་ནི།འབྱུང་བ་ས་ཆུ་མེ་རླུང་ནམ་མཁའ་སྟེ་འབྱུང་བ་ཆེན་པོ་རྣམས་ཡིན་ལ།དེ་རྣམས་ནི་ཕྱི་སྣོད་ཀྱི་འཇིག་རྟེན་ཆགས་འཇིག་དང་།ནང་བཅུད་ཀྱི་སེམས་ཅན་སྐྱེ་འཆི་ཀུན་ལ་དབང་སྒྱུར་བའི་དབང་པོ་ཆེ་ཡིན་ཚུལ།མདོ་ལས།མཁའ་ལ་རླུང་བརྟེན་དེ་ལ་ཆུ་ཡི་ཕུང་པོ་བརྟེན།།དེ་ལ་ས་ཆེན་འདི་བརྟེན་དེ་ལ་འགྲོ་བ་འདི་དག་བརྟེན།།ཞེས་སྣོད་ཀྱི་འཇིག་རྟེན་ཆགས་ཚུལ་དང་།གཞན་ཡང་རྒྱ་ནག་གི་ཀོང་ཙེ་འཕྲུལ་གྱི་རྒྱལ་པོའི་དག་པ་གསེར་གྱི་མདོ་ཐིག་ལས།དང་པོ་སྲིད་ནས་བར་དུ་ཆགས།།ཐ་མ་འཇིག་ཀྱང་འབྱུང་བས་འཇིག།འབྱུང་བ་བྱ་བའི་དབང་པོ་ཆེ།།འགྲོ་བ་རིགས་དྲུག་སེམས་ཅན་གྱི།།རྐྱེན་དང་རྒྱུ་དང་ས་བོན་རྣམས།།ཞེས་སོགས་དང་།གསོ་རིག་རྒྱུད་བཞི་ལས།རྣམ་ཤེས་ལས་དང་ཉོན་མོངས་ཀྱིས་བསྐུལ་ནས།།འབྱུང་ལྔ་ཚོགས་པ་མངལ་དུ་ཆགས་པའི་རྒྱུ།།ཞེས་པ་སོགས་མདོ་རྒྱུད་བསྟན་བཅོས་ཀུན་ལས་རྒྱ་ཆེར་གསུངས་པ་དེ་དག་འདིར་མི་སྤྲོ་ལ།རྣམ་དཔྱོད་ཀྱི་མིགབློ་གྲོས་ཀྱི་ནོར།ཤེས་འདོད་ཀྱི་མོས་པ་དང་ལྡན་པ་རྣམས་ཀྱིས་ནི།མདོ་ཕལ་པོ་ཆེ་དང་།དྲན་པ་ཉེར་བཞག་དང་།དགའ་བོ་མངལ་འཇུག་གི་མདོ་དང་།དུས་འཁོར་གྱི་རྒྱུད་དང་།བདེ་མཆོག་སྡོམ་འབྱུང་གི་རྒྱུད་དང་།མཁའ་འགྲོ་རྒྱ་མཚོའི་རྒྱུད་དང་།འཇིག་རྟེན་གདགས་པ།མངོན་པ་གོང་འོགགཞན་ཡང་གསོ་རིག་གི་གཞུང་དང་།གཙུག་ལག་རྩིས་ཀྱི་གཞུང་ལུགས་རྣམས་སུ་གཟིགས་པར་ཞུ།མདོར་ན་འབྱུང་བ་ནམ་མཁ་ནི་གཞན་སྐྱེ་བ་ལ་གེགས་མི་བྱེད་པ་ཡིན་པས་འབྱུང་བ་གཞན་ཀུན་གྱི་གྲོགས་སུ་གྱུར་པ་ཡིན་ལ།ས་ཆུ་མེ་རླུང་བཞི་ནི་གཅིག་གིས་གཅིག་ལ་གེགས་བྱེད་པ་ཡིན་པས་འགལ་བ་ཡིན་ལ།གཅིག་ལ་གཅིག་རྟེན་གྱིས་རྒྱུན་ནུས་མཚུངས་སུ་འགྲོགས་པ་ཡིན་པས་གྲོགས་སམ་ཟླ་བོ་ཡིན་པ་སྟེ།འགལ་ཟླ་གཅིག་འདུས་ཀྱི་སྒོ་ནས་ཕྱི་ནང་སྣོད་བཅུད་ཐམས་ཅད་ཆགས་པ་དང་།གནས་པ་དང་།འཇིག་པའི་རྒྱུ་བྱེད་པ་ཡིན་ནོ།།དེས་ན་རང་བྱུང་ཁམས་དང་རང་བྱུང་ཁོར་ཡུག་གཉིས་ནི་སྤྱི་དང་བྱེ་བྲག་གི་ཁྱད་ཙམ་ལས་དོན་དུ་ངོ་བོ་བདག་གཅིག་ཏུ་གྲུབ་པ་ཡིན་པ་དང་།ནང་བཅུད་སེམས་ཅན་གྱི་རྣམ་ཤེས་དང་ཚེ་སྲོག་གི་རྟེན་གཞི་གྱུར་པའི་ལུས་ཀྱི་ཕུང་པོའང་འབྱུང་བ་ལྔ་འདུས་ཀྱི་རང་བཞིན་ཅན་ཡིན་པའི་ཕྱིར་ཁམས་དྲུག་ལྡན་གྱི་མི་ལུས་ཞེས་གྲགས་ལ།རྒྱུད་བཞི་ལས།ལུས་ནད་གཉེན་པོ་བདག་ཉིད་གཅིག་པར་འབྲེལ།ཞེས་གསོ་བྱ་ལུས་དང་།གསོ་བྱའི་ནད་དང་།གསོ་བྱེད་གཉེན་པོ་གསུམ་ཡང་འབྱུང་བ་ལྔ་ལ་བརྟེན་པའི་ཕྱིར་བདག་གཅིག་འབྲེལ་ཡིན་ནོ།།